बोले- विपक्ष का एजेंडा मम्मी बड़ी नाराज, राहुल गांधी शादी कर लो; AAP ने दिखाए काले झंडे
केंद्रीय खेलमंत्री अनुराग ठाकुर शनिवार को हरियाणा के पानीपत में आयोजित रैली में आएंगे। कार्यक्रम की अध्यक्षता सीएम मनोहर लाल कर रहे हैं। अगले साल होने वाले चुनाव के लिए भाजपा पूरी तरह एक्शन मोड़ में आ गई है।
हरियाणा के पानीपत में केंद्रीय खेल मंत्री अनुराग ठाकुर की रैली शुरू हो गई है। यहां उन्होंने कहा कि विपक्ष का एजेंडा है मम्मी बड़ी नाराज है, राहुल गांधी शादी कर लो। 9 साल पहले जब नरेंद्र मोदी ने चुनावों का ऐलान किया तब कांग्रेस ने कहा था कि ये बर्तन मांजने वाली का गरीब परिवार का बेटा क्या चुनाव लड़ेगा।
इससे पहले केंद्रीय खेल मंत्री शताब्दी एक्सप्रेस ट्रेन से पानीपत में पहुंचे। यहां पहुंचने पर करनाल लोकसभा सांसद संजय भाटिया, पानीपत शहरी विधायक प्रमोद विज समेत प्रशासनिक अधिकारियों ने बुके देकर उनका स्वागत किया।
रेलवे स्टेशन से केंद्रीय खेल मंत्री अनुराग ठाकुर ग्रामीण विधायक महिपाल ढांडा के एल्डिको स्थित आवास पर चाय नाश्ते के लिए गए। जहां रास्ते में आम आदमी पार्टी के कार्यकर्ताओं ने महिला पहलवानों के मुद्दे पर उन्हें काले झंडे दिखाए। इस दौरान पुलिस ने उनको हटाना चाहा। यहां दोनों पक्षों के बीच धक्का-मुक्की की स्थिति पैदा हो गई।
CM मनोहर लाल का पानीपत दौरा रद्द
इस रैली की अध्यक्षता सीएम मनोहर लाल को करनी थी, लेकिन शुक्रवार रात को ही किन्हीं कारणों के चलते उनका पानीपत दौरा रद्द हो गया। कार्यक्रम की कमान सांसद संजय भाटिया ने संभाली।
चुनाव को लेकर भाजपा एक्शन मोड में
अगले साल होने वाले चुनाव के लिए भाजपा पूरी तरह एक्शन मोड में आ गई है। पार्टी ने प्रदेश भर में अपनी गतिविधियां तेज कर दी हैं और प्रदेश के नेताओं के साथ केंद्रीय मंत्रियों के दौरे व रैलियों का क्रम शुरू हो गया है। इसी कड़ी में केंद्रीय मंत्री अनुराग ठाकुर नई अनाज मंडी में रैली कर रहे हैं। कांग्रेस जहां जन मिलन कार्यक्रम कर रही है तो भाजपा भी केंद्र की मोदी सरकार के कार्यकाल के नौ वर्ष पूरे होने के उपलक्ष्य में लोकसभा क्षेत्रों में रैलियां कर रही है।
रैली को लेकर हुई थी समीक्षा बैठक
शुक्रवार को नई अनाज मंडी स्थित रैली स्थल पर तैयारियों की समीक्षा को लेकर भाजपा के प्रदेश महामंत्री रविंदर राजू ने बैठक की थी। रविंद्र राजू ने सभी ड्यूटी वाले कार्यकर्ताओं से पूरी बारीकी से जानकारी लेने के साथ मिली जिम्मेदारी को बखूबी निभाने की बात कही। भाजपा की जिला अध्यक्ष डॉ. अर्चना गुप्ता व करनाल भाजपा अध्यक्ष योगेंद्र राणा ने भी तैयारियों की जानकारियां दी।
रैली में रिकॉर्ड तोड़ भीड़ का दावा
रैली के संयोजक करनाल लोकसभा सांसद संजय भाटिया ने दावा किया था कि अनाज मंडी में होने वाली रैली में रिकॉर्डतोड़ भीड़ आएगी। लोकसभा के लोगों में भी रैली को लेकर बहुत उत्साह है। भाटिया ने कहा कि केंद्र सरकार के नौ साल बेमिसाल रहे हैं। सरकार ने हर वर्ग का भला करने का काम किया है।
कांग्रेस ने किया था जन मिलन कार्यक्रम
पानीपत स्थित सेक्टर-12 एसडी विद्या मंदिर स्कूल में 18 जून को कांग्रेस नेता वीरेंद्र शाह की और से भी जन मिलन कार्यक्रम रखा गया था। जहां पूर्व सीएम भूपेंद्र सिंह हुड्डा, कांग्रेस के प्रदेशाध्यक्ष उदयभान सिंह के अलावा कांग्रेस के कई विधायक तक पहुंचे थे। कांग्रेस के इस जन मिलन समारोह में भी लोगों की संख्या अच्छी थी। जिसे देख हुड्डा गदगद हुए थे।